אופניים חשמליים – כך תרכבו בבטחה!
עכשיו זה מאושר בחוק – ועדת הכלכלה של הכנסת אישרה את התקנות המסדירות את השימוש באופניים עם מנוע עזר חשמלי. את התקנות יזם שר התחבורה ישראל כץ הטוען כי לשימוש באופניים חשמליים יש חשיבות גדולה כאמצעי תחבורה חלופי.
האופניים החשמליים תורמים להפחתת זיהום האוויר ומהווים פתרון זול ויעיל לבעיות החניה במרכזי הערים ולריבוי כלי הרכב בכבישים העירוניים, טוען השר. החל מהראשון בספטמבר 2014 נכנסו התקנות לתוקף, ובתשיעי במרץ 2016 התקנות עודכנו.
מותר לרכב על אופניים חשמליים בעלי הספק מרבי של עד 250 וואט, ואשר מהירות הנסיעה אינה עולה על עשרים וחמישה קמ"ש. בהתאם לתקינה האירופאית, יפסיק המנוע החשמלי את פעולתו כאשר מהירות האופניים תעלה על עשרים וחמישה קמ"ש.
יש להתקין אביזרי בטיחות הכוללים צופר, פנס קדמי ואחורי ומחזיר אור.
התקנות מאפשרות לרכב על אופניים חשמליים שהמנוע החשמלי המותקן בהם מופעל גם באמצעות דוושת אופניים, ומותקנת בהם מצערת, ידית האצה, הפועלת עד שישה קילומטרים.
הגיל המינימאלי של הרוכב הוגבל לגיל 16 שנים ומעלה.
חובת חבישת קסדה.
לבישת אפוד זוהר בשעות החשיכה או בזמן ראות לקויה.
הרכיבה תותר רק על שבילי אופניים בלבד.
חל איסור על הרכבת אדם נוסף.
איך לתחזק את האופניים ולשמור על הבטיחות?
תקינות האופניים חשובה מאוד לבטיחות הנסיעה ולשלומם של הרוכבים. יש לחזק את הברגים והחיבורים ולבדוק את יעילות הבלמים ולחץ האוויר בצמיגים לפני כל נסיעה. חשוב להקפיד כי השרשרת לא תהיה רופפת.
את הפנס יש לכוון כך שהאור ייראה למרחק של מאה וחמישים מטרים, להקפיד כי הפנס אינו מסנוור וכי מחזיר האור בכנף האחורי הוא בגובה של ארבעים סנטימטר מפני הקרקע.
את הסוללה יש להטעין רק במקום יבש ומאוורר, אין למקם אותה על יד מקור חום או על יד חומרים דליקים. את הסוללה יש לטעון רק באמצעות המטען המקורי. בכל מקרה שבו תרצו להחליף מטען, יש לפנות לספק.
חשוב להימנע ממגע של מים עם הסוללה, העלולים לגרום לקצר חשמלי במנוע. אין לרכב בימים גשומים או בכבישים רטובים. אם חייבים לנסוע בשטחים רטובים, יש להקפיד על מהירות נסיעה איטית.
בכל בעיה חשמלית באופניים יש להפסיק את הרכיבה ולגשת לספק. עד לתיקון המנוע אפשר לנתקו ולרכוב על האופניים באמצעות הדוושות.
איפה מותר לרכב על האופניים?
רצוי מאוד לרכב רק בכבישים סלולים ובמקומות המיועדים לרוכבי אופניים. אין לרכב בכבישים בין עירוניים, ואין לרכב בכבישים צרים או על המדרכה.
אם אין כבישים המיועדים לרוכבי אופניים ואתם רוכבים על המדרכה, יש לרכב לאט מאוד. לעתים כדאי לשקול רכיבה בשולי הכביש, אך להתרחק מרחק של מטר לפחות ממכוניות חונות כדי להגן על עצמכם מפתיחה פתאומית של דלת המכונית.